KIRJALLINEN KYSYMYS E-3095/00

esittäjä(t): María Sornosa Martínez (PSE) komissiolle

(4. lokakuuta 2000)

Aihe: Manisesin lentokentän laajennus Valenciassa

Espanjan ilmailuviranomaisia edustava AENA on laatinut suunnitelman Valencian lentokentän laajentamiseksi. Laajennuksen jälkeen lentokentän käyttökapasiteetti kolminkertaistuu ja siellä voidaan hoitaa 100 lentoa tunnissa. Manisesin ja Quart de Pobletin kuntien läheisyydessä sijaitsevan lentokentän melusaaste kolminkertaistuu myös, ja laajennuksella voi olla muitakin ympäristöhaittoja, kuten maaperän eroosio ja pilaantuminen, kaasupäästöt, jäteveden ja jätteiden määrän lisääntyminen, jne.

Tiettyjen hankkeiden ympäristövaikutusten arvioimista koskevan direktiivin 85/337/ETY(1) (muutettu direktiivillä 97/11/ETY(2)) määräysten mukaisesti Valencian lentokentän laajennustyöt ovat luonteeltaan sellaisia, että tutkimus ympäristövaikutuksista on pakollinen. Ne sisältyvät direktiivin liitteessä 1 olevaan luetteloon (lentokentät, joiden kiitoradat ovat yli 2100 m pitkiä). AENA:n esittämä suunnitelma ei kuitenkaan sisällä kuin suppean kohdan nimeltään tutkimus lentokentän vaikutuksesta ympäröivään alueeseen,

joka on täysin deskriptiivinen eikä noudata vaatimuksia tiedoista, joita rakentajan edellytetään toimittavan (direktiivin 5 artiklan 3 kohta). Suunnitelmassa ei myöskään noudateta direktiivin liitteessä 3 esitettyjä arviointiperusteita. Siinä ei siis esitetä perusteellista arviota tulevan lentokentän melu- ja ympäristösaasteen vaikutuksista ympäröiviin asutusalueisiin, vaan päinvastoin jopa myönnetään, että kaasupäästöistä pitäisi tehdä kokonaisvaltainen ympäristövaikutusarvio, jota ei siis ole tehty, eikä edes ilmoitettu milloin se tehdään.

Toisaalta ympäristövaikutusten arviointia koskevan direktiivin 6 artiklan 1 ja 2 kohdan mukaisesti rakennuttajan on annettava toimivaltaisille viranomaisille ja kansalaisille mahdollisuus ilmaista kantansa kohtuullisen ajan kuluessa. AENA ei ole noudattanut tätäkään vaatimusta vaan on julkistanut suunnitelman elokuun alussa antaen asianosaisille ja paikallisviranomaisille ainoastaan elokuun (lomakuukausi Espanjassa) 30 päivää aikaa suunnitelman tarkastelemiseen ja valitusten esittämiseen.

Kansainvälinen siviili-ilmailujärjestö kokoontuu lähiaikoina päättämään melustandardien tarkistamisesta ja tiukentamisesta, jotka tulevat pakolliseksi vuonna 2002. Komissio on tiedonannossaan 99/640 ilmaissut aikeensa laatia melusaasteen torjuntaa koskevaa yhteisön lainsäädäntöä.

Eikö komissio siis katso, että direktiivin 85/337/ETY perusteella Manisesin lentokentän laajennushankkeessa on syyllistytty selvästi ympäristövaikutusten arviointia koskevan säännöstön rikkomiseen?

(1) EYVL L 175, 5.7.1985, s. 40.

(2) EYVL L 73, 14.3.1997, s. 5.

Margot Wallströmin komission puolesta antama vastaus

(10. marraskuuta 2000)

Parlamentin jäsen haluaa komission kiinnittävän huomiota Valencian lentokentän laajentamissuunnitelman ympäristövaikutuksiin sekä tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY mahdolliseen puutteelliseen soveltamiseen kyseisessä tapauksessa.

On huomattava, että direktiiviä 85/337/ETY on muutettu 3. maaliskuuta 1997 annetulla neuvoston direktiivillä 97/11/EY. Kuitenkin direktiivin 97/11/EY 3 artiklan 2 kohdan mukaan sovelletaan edelleen direktiivin 85/337/ETY säännöksiä sellaisina kuin ne olivat ennen muutoksia, mikäli lupahakemus on jätetty ennen 14. maaliskuuta 1999.

Joka tapauksessa on syytä korostaa, ettei direktiivin 85/337/ETY aikaisemmassa eikä nykyisessäkään versiossa uloteta sen soveltamisalaa sellaisiin suunnitelmiin, joiden toteutus ei sinänsä edellytä lupaa; tällöin rakennuttajalle jää siis mahdollisuus toteuttaa direktiivissä määritelty hanke ilman arviointimenettelyä.

Kyseisessä tapauksessa hankkeesta laadittu ohjeellinen suunnitelma ei siten näytä kuuluvan direktiivin 85/337/ETY soveltamisalaan.